khistorydata/jeongjo-sjw-relations huggingface dataset:
정조 8년
甲辰三月十九日午時。上御三善齋。右承旨入侍時。右承旨金思穆。假注書朴能源。記注官金健修。記事官尹行任。以次進伏訖。上曰。左副承旨入侍。思穆曰。左副承旨。以其父之爲實職。出去矣。上曰。都承旨同副承旨入侍。金夏材洪仁浩進伏。上命書傳敎曰。都承旨詣奉室。奉審以來。上謂思穆曰。慶恩府院君忌日。何日乎。思穆曰。七月二十四日矣。上命書傳敎曰。慶恩。賢戚吏也。史言戚里之賢。爲國家福。正爲慶恩準備語。昔在先朝。輒勤眷恤。卽予嘗所仰覩。以是嗣服之後。特命賜祭。且其遺集。有著述之弁卷者。近因其孫之在近密。語到本家。予甚愴感。屬漸疎遠。宮中通籍者絶罕。是豈仰體先朝眷恤之至意。聞前參奉金思䄷。因承傳筮仕。遭故後尙未復職云。令該曹待窠調用。思穆曰。諸道査啓之過限不爲擧行處。該房察推事。曾有下敎矣。慶尙道固城幼學崔光南査啓。正月行關。今過七十日之限。尙不修啓。誠極未安。該道道臣。推考警責。何如。上曰。依爲之。出擧條仍命退。諸臣以次退出。
정조 8년
行都承旨金夏材坐。行左承旨徐有防坐。右承旨金思穆坐。左副承旨安聖彬坐直。右副承旨趙興鎭坐直。同副承旨洪仁浩坐。注書二員未差。假注書申馥坐朴能源仕直。事變假注書張志默坐。
정조 8년
傳于趙興鎭曰。大臣備局堂上引見。
정조 8년
傳于趙興鎭曰。次對懸病備堂。若是夥然。衆所共知實病外。竝從重推考。卽爲牌招。訓將摠帥之俱不進參。事體所在。極涉未安。且有下詢事。申飭。
정조 8년
傳曰。本營行貨。有下敎事。向來處分。爲日稍久。以此以彼。合有收敍之道。前大將李敬懋敍用。禁將之任仍任。卽爲牌招。同參次對。
정조 8년
趙興鎭啓曰。禁衛大將李敬懋。時無職名。令該曹口傳付軍職。何如。傳曰。允。
정조 8년
兵曹口傳政事。副司直單李敬懋。
정조 8년
傳于趙興鎭曰。有下詢事。貢市堂上。率貢市人來待。
정조 8년
趙興鎭啓曰。軍兵解嚴。何等重大。而延英門外排立禁軍將。不待標信。經先解嚴。事極駭然。兵曹判書李𡊠推考。當該禁軍將。所當重勘。而本院請推之外。無他可施之罰。何以爲之。敢稟。傳曰。近來紀律。雖曰解弛。此前所未聞之擧。該番將。令兵判爲先決棍十五度。移義禁府照律。當該判堂。越俸七等。
정조 8년
傳于安聖彬曰。當該中官拿處。
정조 8년
趙興鎭。以戶曹言啓曰。內各司雨漏處修理單子判付內。雨漏諸處兺修改椽木及土壁。更待下敎擧行。
정조 8년
安聖彬。以弘文館言啓曰。副校理洪樂恒。旣已帶職蒙宥。與新除授修撰朴廣源。一體牌招察任。何如。傳曰。允。
정조 8년
趙興鎭。以禮曹言啓曰。卽接元陵別檢所報。則本陵陵上莎草。自今初十日至十九日。一向無頉云矣。敢啓。傳曰。知道。
정조 8년
金思穆。以戶曹言啓曰。時御所各處墻壁垣宇。依定式發遣本曹正郞臣鄭華淳與兵曹參知臣李文源。佐郞臣洪。東所衛將臣鄭宇璧。西所衛將臣鄭聖甲。南所衛將臣張玹奎。北所衛將臣李恒訥。眼同看審後。別單書入。而前後執頉處修改。擇日擧行。何如。傳曰。允。
정조 8년
趙興鎭。以戶曹言啓曰。貢契人所陳弊瘼。戶判酌量。草記稟處事。命下矣。招致貢契人。更爲詳問情願。則內外都庫貢人等。以舊主人公私債停退爲訴矣。査問於兩貢人處。則訓鍊都監摠戎廳守禦廳三營門公債。乃是舊主人所負者。當初出債時。以米每石三四兩價受去。而或以六兩定價備納。或以八兩貿米以納云。其所稱冤。不是異事。至於私債。當此荒歲。徵債防塞之時。尤非可論。毋論公私債。待秋成停退之意。分付於三營門及兩法司。俾貧賤貢人得免侵徵之弊。長興庫貢人。以楮注紙別貿增價後。從貴作等爲訴矣。今此楮注紙。當初別貿之價。不過爲每卷三斗米。而連因貢人訴冤。屢次增價。今爲每卷五斗。則其價非不厚矣。而貢人輩呼訴不已者。近來各司下屬輩操縱點退之弊。愈往愈甚。每朔恒式諸處進排。必以準折外。長厚者。一例責納。故此爲貢人難支之端。增價作等。非所可論。而至於進排之弊。不可不矯捄。此後則凡於恒式及別進排時。長廣厚薄。一遵準折。毋敢科外責納。而若有違越定式之弊。則當該下屬。摘發科罪之意。嚴飭於各該衙門。以除貢人一分之弊。鴨島契人。以草薍定式數外加進排者受價爲訴矣。此貢則當初鴨島一島。全數劃給。而使之刈取草薍。擔當進排。而編結價。則隨用上下。故設貢以後。元無草薍價題給之例。而到今契人等。敢生非分之望。有此呼籲。民習可駭。置之。紫門監軍契貢人。以元等受價。每患不足。而別役軍價。亦多落本。折衷十年。別下之數。分排上下爲訴矣。近來軍契。果多弊端。故日前本監提調臣金夏材。以從長變通之意。筵稟矣。今於詢瘼之下。不可無軫恤之道。而此是兵曹所管之事。取考別役軍價之數。較中酌量後。稟處事。分付兵曹。鉢里廛市民。以戶曹所在生銅。限一等貸下爲訴矣。鍮鑄鐵。旣已作等。隨用上下。則今以生銅貸下。有此呼籲者。極爲猥濫。置之。何如。傳曰。內外都庫貢人等事。莫非渠輩不實之致。當此歉歲。宜祛侵徵之弊。依施。長興庫貢人。前此申飭何如。而呼訴不已者。蓋其弊源未防而然。近來各司文書。紙品太厚。除非本曹草記啓目外。了無釐弊之效。抑其更加嚴飭各司。仍令政院。凡係入啓文書。自廟堂公事。如有紙品太厚處。勿爲捧入。該司堂上請推。鴨島契軍契鉢里廛事。倂依草記施行。可也。
정조 8년
吏曹口傳政事。以趙時俊爲平市提調。
정조 8년
趙興鎭。以吏曹言啓曰。奉常寺判官李百亨。受由過限未上來。依例改差。何如。傳曰。此路一開。久任之意。安在。此草記。勿施。
정조 8년
金思穆。以兵曹言啓曰。忠壯衛將任屹。素患痰廦之症。近又添劇。時月之內。無望供職。呈狀乞遞。實病旣如此。則輪番之任。不可久曠。今姑改差。何如。傳曰。允。
정조 8년
安聖彬。以兵曹言啓曰。政院啓辭。延英門外排立禁軍將。不待標信。輕先解嚴事。批旨內。近來紀律。雖曰解弛。此前所未聞之擧。該番將。令兵判爲先決棍十五度。移義禁府照律。當該判堂越俸七等事。命下矣。依傳敎。該番將沈。決棍十五度。移義禁府之意。敢啓。傳曰。知道。
정조 8년
趙興鎭。以備邊司言啓曰。續受敎輯錄纂次事。命下矣。行副司直金魯鎭。禮曹判書嚴璹。兵曹參判鄭昌順。行都承旨金夏材。行副司直李時秀金載瓚。堂上差下。使之擧行。何如。傳曰。允。分定各典。更爲草記。待批下會同。出凡例入啓。啓下後使之編輯。序文則左相旣經文衡。以撰進之意。俄有筵敎。依此知悉擧行。可也。
정조 8년
趙興鎭。以備邊司言啓曰。因貢市人所陳弊瘼。有貢市堂上詳問後草記稟處之命矣。依下敎。更爲招致。有所懷。各廛市人。或使之詳陳情願。或使之互相對辨。則上米廛雜穀廛之相訟事。上米廛雜穀廛。同在一處。鐵物橋以西。凡米廛各自收稅。而米稅則上米廛收之。雜穀稅則雜穀廛收之矣。間因上米廛之濫稅。米商輩擧皆稱冤。故雜穀廛竝收米雜穀稅。每朔割出六十兩。送于上米廛。亦已多年。米廛之請復米稅。不是異事。而當初見奪於雜穀廛。旣因濫稅。則不思自反。欲爲還推。事涉無謂。置之。南門內米契復設事。自來此市。非廛。伊契。癸巳年間。曾有一次設廛。而旋卽罷廛爲契。付之上米廛。則到今復設。殆近銷刻。亦爲置之。炬子廛則以各司丘價炬朔炬之不買本廛。稱冤。而各司炬燭。多有員役策應。便成規例。今難一切痛禁。而本廛旣有市名。則亦不可任他失利。各司中員役策應處外。所用炬子。竝令買取於本廛。毋有如前雜亂之意。申飭各司。生鮮廛與旅客主人相訟事。日前景慕宮提調臣尹塾。以此事陳達。有從後草記之命。而姑未擧行矣。大抵毋論本廛與旅主。一馱生鮮廛稅煙稅之合捧一兩錢。誠極過中。京中商賈之罕入。魚物之踊貴。未必不由於此。廛稅煙稅。竝量宜裁減。使東北漁商。樂赴京中。而又使廛人旅主。俱無偏多偏少之患。然後可無呼冤。此則依前下敎。與本宮提調。更爲商確。稟處。漆木器廛廛人與盤匠相訟事。匠人則造成。廛人則買賣。自是應行之例。盤匠之不賣於本廛。潛賣於中都兒者。事極駭然。而本廛若無操縱之事。同一價本。豈或賣彼而不賣此乎。此後則嚴飭盤匠輩。使之和賣於本廛。本廛則一從市直。無敢低仰之意。竝爲捧甘知委於該署。昌廛則其所稱冤。卽熊皮之分寸稍過。牛皮之乾糧廳受價太歇兩件事也。熊皮與牛馬皮有異。則分寸之稍過。依願釐正。無甚妨礙。乾糧廳價本。一從市直上下。俾無稱冤之意。竝捧甘。申飭於度支及司譯院。牛毛廛與氈笠廛相訟事。兩廛稱冤。俱有所據。而通同發賣。多有年所。今難遽然禁斷。置之。煙竹廛所訴。卽是東床廛便是主人。而煙竹廛旣在東床廛之坐地。則若干收稅。不是異事。使之依前擧行。貢人情願。旣有度支長覆奏之命。令該曹擧行。何如。傳曰。上米廛雜穀廛事。南門內米契復設事。炬子廛事。漆木器廛事。牛毛廛氈笠廛事。煙竹廛事。倂依草記稟處施行。生鮮廛及旅客主人相訟事。減其稅額。無使廛稅煙稅。至於操縱高重。則方外魚商。不但樂赴京中。京中魚直。賴以稍歇。可謂一擧兩得。且煙稅之高重。專由於廛稅之操縱。然不必扶此抑彼。惟其兩造解紛。一例均整之方。在於卿等。更加爛商。從長稟處。無或如前延拖。斯速草記。回啓。昌廛事。熊皮用處之元無緊關。俄有下敎於臨門時。造鞋之際。浮費如許。供進之後。便歸尾閭。此則不可不以他種皮物中稍裕者代用。旣合愛禮之義。又係省弊之道。卿等與尙方工曹堂上相議。明日論理草記。牛皮則申飭司譯院。無敢如前侵徵。更以此事。登聞於後日詢瘼時。自來頭使行。所謂乾糧官刊汰譯院事。一體嚴飭。市弊冊子。又當請出。修正入啓。各廛諸條弊瘼。槪錄事實。俾無疎漏之弊。可也。
정조 8년
洪仁浩。以義禁府言啓曰。因政院啓辭。禁軍將沈。令兵判決棍十五度。移本府照律事。命下矣。沈。自兵曹旣已決棍。卽爲拿囚之意。敢啓。傳曰。今日內次堂照律勘放後。草記。
정조 8년
刑曹啓目。恩彦君房奴子聖福。宗親府書吏朴宗壽。興恩副尉房庫直奴東潤。大廳直奴鎭成。龍洞宮行首所任尹興莘。奴昌福。順義君家奴子龍甲等原情云云。判付啓。恩彦君房奴子聖福段。別無更問之端。放送爲旀。朴宗壽段。渠以府吏。從中作奸之罪。不一其端。俄聞恩彦君之言。亦莫非此漢之作俑。願欲嚴治爲言云。此等漢藉賣官員之罪。嚴加懲治。然後可防後弊。明日開坐時。更加各別嚴杖。宮貨民貨偸食罪照律定配次。姑爲嚴囚。更待處分爲旀。興恩副尉房奴子兩漢。旣已直告。放送慫慂無識上典。行惡市井之間。必是親信使役奴屬所爲。同作俑漢。使其庫直奴現告招納。明日嚴杖捧供以聞爲旀。龍洞宮任尹興莘。放送。奴昌福。更加各別嚴杖仍囚。亦爲更待處分爲旀。此等事。申飭。專在次知中官。而近來頗不操心。下問之下。敢稱不知。此是四宮次知中官。而不識道理如此。外此疲殘宮房。何言。當該中官。令內侍府削版。永勿敍用。順義君奴子龍甲。觀於渠供。明知其貧窮所致。朝家雖不能周給。亦何必深責。特爲分揀放送。使之斯速還償爲旀。今番市民處詢瘼時。外上一款。渠輩極口牢諱。可知宮房虐焰。甚於猛虎兺除良。嚴飭該署提調。搜來本廛文書。而猶且囁嚅不直言。蓋以本事。自渠口直陳。各該宮房。必當從後逞憤故耳。卿旣兼本署。此後此等之弊。多岐廉探。又或因他事逞憤。有入耳之說。該宮首任及作俑漢。直爲嚴刑定配。以爲懲一勵百之地爲旀。判付中此一段。謄付署壁。仍又書付各廛。使各恃此奠業。亦卽捧甘。嚴飭各宮房爲良如敎。
정조 8년
甲辰三月二十日午時。上御宣政門。大臣將臣戶惠堂上貢市堂上入侍時。領議政鄭存謙。左議政李福源。右議政金熤。貢市堂上徐有隣李在簡。戶曹判書鄭一祥。平市提調趙時俊。訓鍊大將具善復。禁衛大將李敬懋。御營大將徐有大。摠戎使李昌運。行都承旨金夏材。行左承旨徐有防。右承旨金思穆。左副承旨安聖彬。右副承旨趙興鎭。同副承旨洪仁浩。假注書申馥朴能源。記注官金健修。記事官尹行任。戶曹佐郞鄭昌老鄭華淳。平市令柳誨。湖南郞廳李敍中。嶺南郞廳李樂培。湖西郞廳沈公獻。以次侍立。上命大臣備局有司堂上戶惠貢市堂上諸將臣竝入侍。存謙等。以次入侍。上曰。吏禮房承旨進前。夏材聖彬進前。上曰。平市官員率市民。戶惠郞廳率貢人。使之分班以入。仍下敎曰。市民先爲率入。貢人則留待於延英門外。市民詢瘼後。以次入來。而毋論貢市人。來待闕外者。竝令毋遺許入。於是平市官員。率市民先入。上曰。日氣甚暄。頗有雨意。此時之雨。在農家利害。何如。存謙曰。頃日之雨。猶未浹洽。更得一霈。則有賴於兩麥。大矣。上曰。惠堂戶判貢市堂上進前。有隣一祥在簡進前。上曰。予自御極以後。體列朝勤民之德。宵旰一念。未嘗不在於利用厚生。而惠鮮之化。尙遲於遍究。困瘁之形。轉甚於荐饑。以及昨年六道告歉。則非不知國儲之耗縮。經費之匱竭。而移粟往哺。不憚轉輸之勞。蠲稅發帑。務盡賙恤之方。俾吾赤子。不至於顚連溝壑。此烏足以盡接濟之策。而惟予心旣勤且苦矣。今當窮春。又有閏月。中外艱食之狀。森然若在眼前。況王都者。八方之本根。而旣乏稼穡服力之效。又無糶糴沾漑之資。自夫豐歲。尙多倒懸之急。値此荒年。那免胥溺之患。夫十年九潦。不能潦唐之群黎。八年七旱。不能旱商之百姓。是知天災流行。何國蔑有。而其斡旋懷保之責。專係人事之盡不盡如何。昔在先朝。每軫都民捐瘠。勿論歲之豐凶。必咨訪弊瘼。講究便否。眷恤之德。停減之恩。藹然若陽和之蘇枯荄。此予平日之所仰覩。而今番發賣穀之加給一巡。貢市人之臨門俯詢。亦出於繼述之念。苟益於民。何財之足惜。何事之不措。軍需之哀痛。不須說也。邦用之窘迫。不暇顧也。凡予之坐以待朝。食息靡寧者。只爲都民之未蒙一視之惠。而或不免於騖遠忽近之歸。昨日傳敎。使之曉諭坊曲。各奠厥居。爾等想必承聆。而錢荒則。何以救之。物價則。何以平之。假貸之政。何者爲便。斂敷之術。何道爲得。罔或自阻。悉陳無隱之意。詳細布諭。有隣等奉敎宣諭。市民等。莫不歡欣踴躍。其稍有知識者。又皆感激泣下曰。近歲以來。人物繁盛。生理凋殘。雖非荐歉之餘。百物之翔踊。固其勢也。而矧伊頻年水旱。蓄積俱空。朝夕顑頷。幾無以支保。幸蒙我聖上曠古之惠澤。自冬徂春。接巡發賣。俾不至於饑餓流亡。則雖以小民之無知。亦豈不仰戴父母字育之大德乎。今又軫錢荒之弊。渙博詢之音。辭敎惻怛。願欲必達。從此可以貿遷有無。藉賴契活。而至於斂敷之便宜。惟在朝家措置之如何。若得十萬兩假貸之恩。則庶爲億兆民料生之資矣。上曰。都下民戶。不下數十萬。假貸之數。如或不敷。唉彼窮巷小民。安能均被實惠。內需司錢一萬兩。禁衛營錢二千兩。御營廳錢三萬八千兩。摠戎廳錢一萬四千兩。守禦廳錢六千兩。合七萬兩。市人處散貸。禁衛營錢一萬八千兩。貢人處散貸。訓局錢一萬兩。本局軍兵處散貸。禁衛營錢一萬兩。本營軍兵處散貸。御營廳錢二千兩。本廳軍兵處散貸。守禦廳錢四千兩。太學典僕處散貸。竝前下貿銅價賑恤廳錢四萬三千兩。恰滿十五萬七千兩之數。而除其利息。禁其口錢。以爲均俵之地。蓋貢人軍兵。亦都下之民也。而貨泉之流行。勿論在此在彼。其爲都下沾漑之利。一也。如此。則果能有救荒之實效否。有隣等又奉敎宣諭。市民等稽首至地曰。雖使臣等自爲身謀。亦不能慮及此矣。上曰。昨日傳敎。已諭除息貸下之意。還納之期。又以周年爲定。而將臣之見。或以爲軍門錢財之捐出救民。雖是不得已之事。莫重軍需。不可無端白給。在前軍門之以錢換銀。自有已例之可據。限一萬兩俵給廛人。使之作銀換納於周年之後。庶爲公私之益云。或以爲日後捧納之際。反貽廛民之弊。不如貸下之爲便云。爾等其各悉陳便否。有隣等又奉敎宣諭。立廛人等齊聲奏曰。銀子與他貨有異。貿納之際。恐難如期準數。臣等之願。則以本錢還納。而銀子略略換作。爲便矣。其餘廛人。皆願納錢而不願換銀。有隣等還奏。上曰。民情旣以換銀爲難。則在朝家爲民之道。不必强其所不願矣。且今日臨門。不但爲散貸之政。亦欲知民間疾苦。爾等其各陳弊瘼。可也。廛人等咸曰。自朝家屢加申飭之。故各廛元無弊瘼之可達矣。上曰。許多市廛。豈無弊瘼之可陳。且立廛外上之弊。予所稔知。近果無此患乎。予將使平市提調一一摘奸。若有現發之事。則爾等將何以爲之。仍謂時俊曰。卿管法司。故今畀卿以平市提調之任。須先退坐備邊司。一一詢瘼。今日內草記。可也。時俊先退。上曰。無弊廛人。先爲退出。廛人等。以次退出。生鮮廛人等進伏。以與旅客主人相訟事爲言。上曰。此事曾呈於備邊司矣。當下敎貢市堂上。使之各別甲飭。爾等退去。漆木器廛人等進伏。以匠人則造成。廛人則買賣。自是古例。而近來攻木之工。凡造盤器。不賣於本廛。潛賣於隱賈。致有市權不專之嘆爲言。上曰。方令廟堂從長處之。爾等退去。昌廛人等進伏。以本廛歲納熊皮與牛馬皮。尺數差過。貿納之際。無以塡充爲言。上曰。熊皮。未知用於何處。而必是無甚緊關之物。今以不急之費。貽弊生民。可乎。方令有司之臣。從長善處。爾等退去。牛肪廛人等進伏。又以自設本廛之後。廛人無甚利益。乞賜區處爲言。上曰。當初此廛之設。出於不得已。不但無益於本廛。都下貧民。將至於不得燃燭云。雖無爾等之齊訴。朝家方欲更商矣。其他上米廛雜穀廛相訟事。炬子廛元役策應事。煙竹廛東床收稅事。竝令平市署草記。上命戶惠郞率貢人入來。貢人等次第進伏。上曰。市民貢人。均吾百姓。賙窮賑乏。在所一視。貢人則受價之先等上下。似足爲一分聊賴之道。故方令惠堂磨鍊擧行。又以禁營錢一萬八千兩。除息許貸。而爾等則比市人稍異。故分俵之數。亦有多寡之別。使之咸悉此意也。有隣等奉敎宣諭。貢人等攢祝曰。旣蒙先給貢價之德。荐承散貸公錢之恩。惶感之極。不知所達矣。上曰。貢人弊瘼。非止一二。從前詢問。亦旣屢矣。而今此臨門咨訪。蓋出釐革之意。凡所不便。使之悉陳。可也。有隣等奉敎宣諭訖。還奏曰。內外都庫貢人。以停退公私債爲請。長興庫貢人。以楮注紙別貿爲弊。紫門監軍契貢人。以受價之不足爲言。此三條。合加商量。而鴨島契貢人。以草薍加進排爲訴。鉢里廛市民。以生銅貸下爲願。俱涉猥濫矣。上曰。可以許施者。竝令該曹該署句管之臣。從民願許施。爾等退去安業之意。仔細布諭。可也。市人貢人皆退去。上命仁浩書傳敎曰。今番貢市人詢瘼。蓋欲貸錢救荒。卽爲都民行泉貨之意也。筵中已有下敎。且以此意。宣布民人。五營門十萬兩。內需司一萬兩。與先下賑廳錢四萬三千兩。準十五萬兩。令各該掌財之臣。從便散與民間。而除其殖利。禁其口錢。以爲一分裕民力之方。至於民人等所陳弊瘼。竝令貢市堂上。講究通變之策以聞。其他外上勒徵等。種種許多疾苦。俄於詢問之時。渠輩囁嚅不能言。此則已令該署提調。各別査覈。從當處分。而貢人之弊。無異於市民。亦已詢瘼。皆令從長稟處。而聞貢米引等事。郞廳持難云。當此穀貴錢荒之時。何循常例。特許推移。引等上下。以此分付該廳。且減分之擧。雖出於不得已。予每以此不置于中。減分貢人等處。一體許劃。散貸錢貨。亦自廟堂。散貸民人及形止數爻。一一具別單草記。仍還內。諸臣以次退出。
정조 8년
甲辰三月二十日申時。上御誠正閣。坐直承旨入侍時。右副承旨趙興鎭。假注書朴能源。記注官金健修。記事官尹行任。以次進伏訖。上曰。訓局錢一萬兩。本局軍兵處散貸。禁營錢二萬兩。市民處散貸。五千兩。本營軍兵處散貸。五千兩。換銀次散貸。御營錢三萬八千兩。市民處散貸。二千兩。本營軍兵處散貸。守廳錢六千兩。市民處散貸。摠廳錢一萬兩。貢人處散貸。四千兩。市民處散貸。內司錢一萬兩。市民處散貸。賑廳錢四萬三千兩。貿銅次上下。仍命書傳敎曰。散貸之政。先自內司始之意。已有筵敎。不待本司區別別單。內司則先爲出給。出給形止。使之報本司別單中書入事。令政院招致備郞。分付事下敎。而政院誤傳云。聞是司謁誤傳之致。當該司謁推考。更以此意。分付有司堂上處。仍命退。諸臣以次退出。
정조 8년
行都承旨金夏材坐。左承旨金思穆坐。右承旨趙興鎭坐。左副承旨李時秀坐直。右副承旨洪仁浩坐直。同副承旨金載人未肅拜。注書二員末差。假注書申馥仕朴能源仕直。事變假注書張志默仕。
정조 8년
金夏材啓曰。新除授工曹判書安𠍱。除拜後過三日不爲出肅。依定式推考警責。仍卽牌招察任。何如。傳曰。允。
정조 8년
李時秀。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 8년
洪仁浩啓曰。合辭方張之時。兩司無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 8년
洪仁浩啓曰。明日抄啓文臣課講時。何承旨進去乎。敢稟。傳曰。同副承旨進去。
정조 8년
傳于趙興鎭曰。右承旨與課試試官入侍。
정조 8년
以執義李謙彬。持平李杫永申耆。獻納金履鏞。正言成種仁。牌不進罷職傳旨。傳于洪仁浩曰。只推。
정조 8년
李時秀。以禮曹言啓曰。慶基殿有頉雜物修改時。先告事由。移還安祭。依本道狀請。來閏三月初六日設行事。判下矣。本殿祭享及修改時。兩官不可不備。參奉南巖老在喪代。令該曹口傳差出。以爲及期下去。備員將事之地。何如。傳曰。允。
정조 8년
洪仁浩。以吏曹言啓曰。慶基殿參奉口傳差出事。命下。而判書鄭尙淳未肅拜。次堂例不得擧行云。何以爲之。敢稟。傳曰。令次堂擧行。
정조 8년
傳于金夏材曰。政官牌招開政。
정조 8년
有政。判書鄭尙淳受由。參判未差。參議金憙進。右副承旨洪仁浩進。啓曰。判書鄭尙淳受由。參判未差。小臣獨政未安。何以爲之。敢稟。傳曰。只出緊任。以李養鼎爲大司諫。李福徽爲司諫。趙公鎭爲正言。朴祐源爲右尹。李致中爲禮曹參議。金文淳爲同敦寧。鄭昌順爲同春秋。鄭尙淳爲社稷提調。金思䄷爲慶基殿參奉。石宗克爲校檢。兼養賢主簿單洪夏俊。故察訪李彦适贈持平。孝行卓異特贈事承傳。
정조 8년
兵批。判書李𡊠進。參判鄭昌順入直進。參議未差。參知李文源病。啓曰。慶尙左水使。今當差出。而擬望之人乏少。未準朔禁軍將。竝擬。何如。傳曰。允。以徐有大爲訓鍊都正。邊慶遇爲內禁將。李明奎爲羽林將。金弘濟爲忠壯將。宋觀休爲都摠都事。許𣷯爲慶尙左水使。副護軍單梁塤。副司直單洪樂命金峙默。
정조 8년
洪仁浩啓曰。新除授右副承旨李時秀。卽爲牌招察任。何如。傳曰。允。
정조 8년
傳于洪仁浩曰。以松都殺獄文案。有下詢事。曾經留守。時在騎省人。使之入侍。
정조 8년
傳于趙興鎭曰。兵曹參議前望單子入之。
정조 8년
承旨前望單子入之。金載人落點。
정조 8년
傳于洪仁浩曰。新除授承旨。牌招察任。
정조 8년
以判府事具善復針灸呈辭。傳于洪仁浩曰。脚病自是宿症。將臣體重。不可輕請長暇。況元戎重務。是豈一日言病之地。雖欲針灸。不必得暇。然後爲之。此呈辭還出給。雖是輔國重臣。而將臣處義自異。尤焉容如是取便。禁將之飭。墨未乾。不料老元戎之反欲效嚬。判府事具善復。從重推考。
정조 8년
以副校理洪樂恒。修撰朴廣源。牌不進罷職傳旨。傳于李時秀曰。只推。
정조 8년
吏曹口傳政事。注書單沈晉賢。
정조 8년
李時秀。以弘文館言啓曰。副修撰尹序東由限已過。與新除授副修撰徐瀅修。一體牌招察任。何如。傳曰。允。
정조 8년
洪仁浩。以弘文館言啓曰。副校理洪樂恒。修撰朴廣源。旣有只推之命。竝卽牌招察任。何如。傳曰。允。
정조 8년
洪仁浩。以備邊司言啓曰。今番貢市人詢瘼。蓋欲貸錢救荒。卽爲都民行泉貨之意也。五營門十萬兩。內需司一萬兩。與先下賑廳錢四萬三千兩。準十五萬兩之數。令各該掌財之臣。從便散與民間。而除其殖數。禁其口錢。以爲一分裕民之方。貢人弊無異於市民。亦有詢瘼。皆令從長稟處。而減分之擧。雖出於不得已。予每以此。不置于中。減分貢人等處。一體許劃散貸錢貨事。命下矣。今此區劃錢。賑恤廳錢四萬三千兩。內需司錢一萬兩。訓鍊都監錢一萬兩。禁衛營錢三萬兩。御營廳錢四萬兩。守禦廳錢六千兩。摠戎廳錢一萬四千兩。合錢十五萬三千兩內。賑恤廳錢四萬三千兩。以貿銅價先爲上下。訓鍊都監錢一萬兩。全數留付本局。使之分給於各色軍兵。禁衛營錢三萬兩中一萬兩。除置本營。而五千兩從便換貿。五千兩分俵軍兵。御營廳錢四萬兩中二千兩。除置本營。分俵軍兵。其外都數合爲八萬八千兩內。一萬兩。散給於減分貢人處。七萬八千兩。散給於各廛市人處。各其名下。數爻衙門。區別磨鍊。成別單以入之意。敢啓。傳曰。知道。不實各廛。無非摠廳所管。萬一出給之際有弊端。貢市堂上及該署提調。各別廉探。隨現草記嚴懲。可也。
정조 8년
洪仁浩。以備邊司言啓曰。貢市人弊瘼草記批旨內。生鮮廛及旅客主人相訟事。減其稅額。無使廛稅煙稅。至於操縱高重。則魚商。不但樂赴京中。京中魚直。賴以稍歇。可謂一擧兩得。且煙稅高重。專由於廛稅之操縱。然不必扶此抑彼。惟其兩造解紛。一例均整之方。在於卿等。更加爛商。從長稟處事。命下矣。臣等與本宮提調。齋會本司。更爲招致生鮮廛人及旅客主人。使之兩造對辨。而大抵京中魚直之踊貴。多由於廛稅煙稅之高重。故提調曾有所陳達量減。而猶不無過中之歎。此後則合兩稅以七錢五分酌定。比前一兩五分減三錢。俾開魚商樂赴之路。至於均整一款。廛人只受坐稅而無所出。旅主旣因接待而有所費。不可譬而同之。所捧七錢五分中。除出一錢。付之廛人。而如是決折之後。或有互相爭鬨之弊。又或有操縱魚商之事。竝隨其現發。移法司從重嚴勘之意。申明分付。何如。傳曰。然則依草記決給。俾無更訴之弊。可也。
정조 8년
以各廛市民錢貨散貸別單。傳于洪仁浩曰。移施條及營門名色。更爲區別釐正。前草修整入啓。
정조 8년
以減分貢人錢貨散貸別單。傳于洪仁浩曰。貢人數多之致。分派之數。太甚零星。禁營錢四千兩。摠廳錢四千兩。移施加劃。
정조 8년
洪仁浩。以訓鍊都監言啓曰。因傳敎。本局軍兵處。錢一萬兩。依貢市民例分給。以救錢荒事。定奪矣。詳探軍中事狀。量其應役之苦歇。隨其哨中之所用多少。分等磨鍊。而宣布德意後。分給之意。敢啓。傳曰。知道。
정조 8년
洪仁浩。以訓鍊都監言啓曰。都監軍兵。乃是肘腋親兵。且武藝別監。此中抄選。事體尤爲自別。而近來陞戶之卒。或於士夫家。作妾其婢子。居接其廊底者。比比有之。聞極駭然。一切禁斷之意。向日筵達後。査出痛禁。而大抵陞戶以遐土之人。新到京中。或借人挾戶。居人廊底者。曾雖有之。今於申禁後。似無此弊。而第念退限陞戶。非久當來。若不嚴立科條。來頭犯禁。難保其必無。此後陞戶軍之入接廊底者。臣營自當禁斷。而士夫家之許接陞戶者。繩以重律之意。分付漢城府。以爲知委禁斷之地。何如。傳曰。自有常律。在所當禁。況當受敎編輯之日。此一款。亦合編錄。竝以此意。分付該府。可也。
정조 8년
洪仁浩。以戶曹言啓曰。時御所各處。墻壁垣宇。前後執頉處。修改吉日。令日官推擇。則今月二十二日卯時爲吉云。分付紫門監。以此日時始役。而亦令本曹郞廳。監董擧行。何如。傳曰。允。
정조 8년
洪仁浩。以義禁府言啓曰。時囚罪人沈。今日內照律勘放後草記事。命下矣。沈政院啓辭內。軍兵解嚴。何等重大。而不待標信。徑先解嚴。事極駭然。罪取考律文。則大明律不操鍊軍士條有曰。凡守禦官不守紀律者。杖八十。大典推斷條有曰。犯私罪。杖八十。奪告身三等。犯枉法受贓外。笞杖竝收贖云矣。沈。杖八十收贖。奪告身三等。放送。何如。傳曰。允。如有功議。各減一等。
정조 8년
洪仁浩。以義禁府言啓曰。沈。杖八十收贖。奪告身三等。照律草記批旨內。允。如有功議。各減一等事。命下矣。沈祖搢孫。靖社原從功臣云。功減一等。杖七十收贖。奪告身二等之意。敢啓。傳曰。知道。
정조 8년
李時秀。以義禁府言啓曰。軍資判官尹博基。主簿李敏亨。直長金載孟。奉事鄭龍祚。前判官尹達東李厚源趙廷瑗金安默。前主簿洪仁基李基讓趙明寅崔慶鎭金在瀗。直長宋守淵。奉事兪漢紀徐有器兪靖柱等拿問處之事。傳旨。啓下矣。兪靖柱趙廷瑗金載孟李基讓鄭龍祚崔慶鎭金在瀗尹博基李敏亨。今方待命。卽爲拿囚。宋守淵。時任高山縣監。尹達東。時任龍安縣監。李厚源。時任鴻山縣監。兪漢紀。時任陰城縣監。金安默。時任瑞興縣監。洪仁基。時任蔚山監牧官。而俱在任所。趙明寅。以尙衣僉正。京畿陽根地監刈事下去。徐有器。以妻父歸葬事。淸安地下去云。依例發遣府羅將。竝拿來。何如。傳曰。允。其中尤甚邑守令。待畢賑後。待其自現拿囚。
정조 8년
刑曹啓目粘。罪人成泰郁。各別嚴訊。期於得情。成聖一誣罔之罪。依律重勘之意。分付道臣。何如。判付啓。殺獄決析之方。無出於實因二字。而借使實因十分明白。參情揆理。的見其可疑而可原者。則不必以實因之明白。遽擬償命之律是如乎。當初殺越之變。欲言其根因。則事關陰穢。跡涉䵝昧。朝家不欲索言。以傷風化兺不喩。雖以常情與事理言之。所謂被告是在。成泰郁旣有班名。亦具彝性。豈忍爲此聚麀之行。甘自陷於斁倫之科是旀。萬一有眞箇干犯。爲孟春之毋者。固當牢諱之不暇。或有他人之猜得是去乙。乃反口傳於村會。仍又手本於洞長者。除非別般事端。寧有如許用計。大抵泰郁。以他鄕覉旅之蹤。挾家産富饒之名。而父子兄弟。亦稱蕃盛。則和睦旣失於四隣。嫉惡都歸於一身。於是乎成致文朴弘述金世貞輩。潛煽蜚語。欲逞私憾。忽將黑夜難明之案。做出白地構虛之術。慫慂愚蠢之老嫗。指嗾癡騃之少女。至以毁家黜鄕。或放良得田等語。㗖之脅之。無所不至。則彼愚蠢癡騃者。以平日免賤之計。生美土獲占之慾。口傳不足。至於手本。手本之不足。又納侤音。又欲滅人之家。亂人之紀。使不得住接其鄕里而後已。當是時也。雖沒知覺無廉恥之人。似此不忍汚口之事。當着自己。則其將噤口袖手。恬不知動乎。呈官辨暴。未暇深量。乘忿毆打。不是異事是遣。況旀傷處有非卽死之界。干證亦皆含憾之人。此又當爲可疑可原之一端是旀。父子四人。一時竝力。不知元犯之在誰。隨從之爲某。而今欲强別於四人之中。執其疑似依俙之跡。決之曰。此爲元犯。此爲隨從云爾。則大有乖於審獄體重人命之義兺除良。以孟春而證泰郁。是以奴證主也。以聖一而證泰郁。是以子證父也。此皆大關後弊。檢官査官等。一倂從重推考爲旀。雖以其矣父子兄弟言之。初旣合勢下手。及當成獄之後。爲其子者。旨命就死。互稱元犯。冀使獄事不至究竟。此固天理人情之所當然是去乙。前後推庭。惟以漫辭納供。自處以尋常加功者。究厥情狀。萬萬痛惡。不料嶺外朴厚之俗。乃有此悖戾之擧也。罪人成泰郁。減死定配。其子聖一等。竝只刑推一次。懲礪放送。婢孟春。仍本役絶島爲婢。成致文朴弘述等。亦各嚴刑放送。金世貞自本道參酌決放爲良如敎。
정조 8년
刑曹啓目粘。金奉彩刺殺其妻兄情節。旣已遲晩。殺獄體重。臣曹有難擅便。上裁。何如。判付啓。傷處狼藉兺除良。詞案明白。詞案明白兺除良。已考覆矣。又結案矣。傅生一款。今無可言。而正犯之非常性人。觀於守臣狀辭。可以知耳。在按法之地者。尙此云然。以朝家審克之政。豈無原情之擧。開城府殺獄結案罪人金奉彩。特爲減死定配之意。分付守臣爲有矣。到配之後。萬一復售前日之習。是傷二人之命。而渠亦難以再逭。本府所管帳內定配所。另定其矣親屬。保授押送事。分付爲良如敎。
정조 8년
甲辰三月二十一日辰時。上御誠正閣。軍士房承旨入侍時。右副承旨趙興鎭。假注書朴能源。記注官金鳳顯。記事官尹行任。以次進伏訖。上命書傳敎曰。左承旨許遞。前望單子入之。仍命退。諸臣以次退出。
정조 8년
甲辰三月二十一日巳時。上御三善齋。同副承旨入侍時。同副承旨洪仁浩。假注書朴能源。記注官金健修金鳳顯。兵曹參判鄭昌順。以次進伏訖。上謂昌順曰。徐仁恒金龍貴獄事。卿知之乎。昌順對曰。仁恒獄事。大略記認。而龍貴獄事。卽臣遞職後事矣。上曰。仁恒獄覆檢題辭。卿爲之乎。昌順曰。然矣。上曰。仁恒之兄嫂。極爲妖惡。渠不過遠嫌所致。雖已承款。亦無證參。此則可傅生議矣。仍下敎曰。觀於獄案。意見不一。孰非審愼處。而至於殺獄。如有一半分疑晦處。豈可輕易決之。此尤是用心處矣。上曰。受敎輯錄。卿見之乎。昌順曰。臣見之矣。上曰。此冊。當時似以善述有名。而以今觀之。甚疎略。且續大典出後。此書遂廢矣。今欲分典爲續錄。政院日記及各司謄錄。先爲考出。然後可以裁定。卿亦當分任。必善爲之。昌順曰。臣豈敢以不能爲辭乎。但此非猝乍間可爲之事。出堂郞各幾員。使之分掌。先爲抄出。似好矣。上曰。甲子於今爲四十一歲。今番冊子。將自此爲始。而甲子以後數十年間。卽是先王朝盛際。治法政謨。尤有可觀矣。昌順曰。先王朝良法美制之著爲成書。有光聖孝矣。上曰。方今民憂溢目。此時閑漫事之撰定。得無不可乎。昌順曰。此是我殿下繼述之弘謨。有何不可乎。仍命退。諸臣以次退。
정조 8년
甲辰三月二十一日未時。上御三善齋。科次入侍時。右承旨安聖彬。同副承旨洪仁浩。假注書朴能源。記注官金健修金鳳顯。檢校直閣金憙。以次進伏訖。上曰。試官一員。何不入來乎。熹曰。徐浩修。以病不得入來矣。上曰。右承旨許遞。前望單子入之。出榻敎上命書傳敎曰。前注書沈晉賢敍用。令該曹口傳還付。上曰。右副承旨入侍。李時秀進伏。上命聖彬先退。仍命仁浩書傳敎曰。承旨房仍。又下敎曰。抄啓文臣。初再次課講。明日爲之。仍命書校理徐瀅修疏批訖。命退。諸臣以次退出。
정조 8년
行都承旨金夏材坐。左承旨金思穆坐。右承旨沈有鎭坐直。左副承旨趙興鎭坐。右副承旨李時秀坐。同副承旨洪仁浩坐直。注書一員未差沈晉賢仕。假注書朴能源仕直。事變假注書張志默仕。
정조 8년
傳于金夏材曰。課講入侍。
정조 8년
傳于洪仁浩曰。來待諸臣入侍。
정조 8년
傳于李時秀曰。備局有司堂上來待。
정조 8년
傳于金夏材曰。召對爲之。
정조 8년
傳于李時秀曰。軍士房承旨入侍。
정조 8년
承旨前望單子入之。沈有鎭落點。
정조 8년
金夏材啓曰。新除授右承旨沈有鎭。卽爲牌招察任。何如。傳曰。允。
정조 8년
洪仁浩啓曰。假注書朴能源。身病猝重。勢難察任。今姑改差。何如。傳曰。允。
정조 8년
朴能源改差。代以李敬五爲假注書。
정조 8년
傳于趙興鎭曰。慶尙左水使今日內辭朝。
정조 8년
傳于沈有鎭曰。同副承旨入侍。
정조 8년
洪仁浩。以戶曹言啓曰。本曹減分二十六貢等處散貸錢九百五兩。以禁衛營錢。依備邊司啓下別單。令本曹郞廳。領率貢人。計數分給之意。敢啓。傳曰。知道。
정조 8년
趙興鎭。以禁衛營言啓曰。依筵中定奪。本營封不動錢五千兩。將校軍兵等處。依貢市民例分等磨鍊。限周年無邊貸下之意。敢啓。傳曰。知道。
정조 8년
洪仁浩。以禁衛營言啓曰。依備邊司啓下別單。本營封不動錢二萬兩中一萬八千兩減分貢人等處。從事官與戶曹宣惠廳郞廳。眼同分給。餘數二千兩。平市署郞廳。姑未領待市人。追後分給之意。敢啓。傳曰。知道。
정조 8년
趙興鎭。以御營廳言啓曰。依筵中定奪。本廳軍兵等處錢二千兩。依貢市民例。分等磨鍊。限周年無邊貸下之意。敢啓。傳曰。知道。
정조 8년
洪仁浩。以御營廳言啓曰。依備邊司啓下別單。本廳錢三萬八千兩。從事官與平市署郞廳眼同。各廛市民等處。分給之意。敢啓。傳曰。知道。
정조 8년
沈有鎭。以兵曹言啓曰。僉知中樞府事朱重純。在鄕病重。末由上來。呈狀乞遞。遠道之人。實病旣如此。則其上京遲速。有未可知。不可一向虛帶。今姑改差。何如。傳曰。允。
정조 8년
洪仁浩。以備邊司言啓曰。貢市人弊瘼草記批旨。昌廛事。熊皮用處之元無緊關。俄有下敎於臨門時。造靴之際。浮費如許。供進之後。便歸尾閭。此則不可不以他種皮物中稍裕者代用。旣有愛禮之義。又係省弊之道。卿等與尙方工曹堂上相議。明日論理草記事。命下矣。臣等與尙方提調。聚會本司。更爲招問於該廛人。反復商確。則進上事體。至重且大。有難輕易換用。而今此代用之命。實出於捄瘼從儉之盛意。其在仰體之道。宜有通變之擧。取考尙方事例。則節目進上草鞋。以白唐皮造入。唐皮旣是進上草鞋所用之物。則以此易熊皮。不至大段未安。此後凡進上靸鞋溫鞋所入熊皮。以黑唐皮代用。而仍使本廛依前進排。價本令該曹考例上下。似合便宜。故往復於工曹堂上。則亦無異見矣。依此定式代用之意。分付尙衣院。何如。傳曰。依此擧行。
정조 8년
洪仁浩。以義禁府言啓曰。高山縣監宋守淵。龍安縣監尹達東。陰城縣監兪漢紀。鴻山縣監李厚源。蔚山監牧官洪仁基。瑞興縣監金安默等拿來草記批旨內。允。其中尤甚邑守令待畢賑後。待其自現拿囚事。命下矣。高山瑞興陰城鴻山蔚山等五邑。俱非尤甚。依例擧行。而其中龍安只尤甚邑。該縣監尹達東。待畢賑知委起送。卽爲就囚事。分付該道道臣之意。敢啓。傳曰。知道。兩南守令。待麥秋拿囚。
정조 8년
洪仁浩。以刑曹言啓曰。因右邊捕盜廳啓辭。巡牌移佩。漏通軍號。換着軍服。挾娼犯夜罪人洪仁福咸泰成金昌起阿只連。竝嚴刑定配事。命下矣。罪人洪仁福咸泰成金昌起阿只連等。依傳敎。各嚴刑一次後。洪仁福慶尙道昌寧縣。咸泰成安義縣。金昌起全羅道淳昌郡。阿只連平安道慈山府。竝定配所。卽爲押送之意。敢啓。傳曰。知道。
정조 8년
洪仁浩。以刑曹言啓曰。罪人奴福乭加刑遠地。仍本役爲奴定配。押送後草記事。命下矣。罪人奴福乭。加刑一次後。慶尙道熊川縣。仍本役爲奴定配所。卽爲押送之意。敢啓。傳曰。知道。
정조 8년
刑曹啓目粘。罪人徐仁行打殺其妻李召史節次。旣已承服。依法典照律。何如。判付啓。妯娌之間。極意蹲畓。因是而不得志於母與兄。而在母兄也。則不怨不尤。乃反毆打其妻。以致經斃。道其情則切惻。言其跡則至慘是如乎。朝家自見此文案。憫然垂憐。未嘗不屢致意焉。拘於已捧結案。許令如式詳覆。甚非所以原情定罪之義。蓋正犯徐仁行之於被死是在李召史。以十數年同室之夫婦素厚結髮之誼。毫無反目之事是去乙。販商之行纔返。殺越之變繼起。仁行亦人耳。豈或無所以然哉。朱召史。卽仁行之兄嫂也。粧出吸草看冊之說。崔召史。卽仁行之婌母也。撰成救火叱姑之譖。二三部藁鞋。忽作話𣠽。五六度箠鞭。便成禍機。三女成姦。一辭捏虛。藉令仁行不殺其妻。其妻之命。在於頃刻矣。仁行離家十餘月始得還歸。于是呼也。不覩候門之笑語。但聞入廚之啼訴。繼又有其母盛傳其妻之過惡。從以兄嫂也。婌母也。競把烏有之跡。至發牛唆之誚。爲仁行者。腸非木石。惟其愧恨傷忽之心。必有弸結蘊蓄于中者。而然猶忍住之。對其妻。但止抽刃而佯唱。則其無必殺之心據此可知則及其盈車之飭未已。敗船之報踵到。以此以彼。自不無無酬不平底意思。面潮方暈。肚火橫亘。於是乎有綁縛拳踢之交加。是誠可已而不能已處。不聞好消息。豈有生世之樂云云。狗彘之屬。必有牝牡之愛云云者。可以見本然之不泯兺除良。自行檢時至結案日。隨問便對。一一自服。備陳醉裏之眞情。不念死中之生計。謂之舍處其變則未也。其心之不出故殺。人孰不諒之。況且其妻發怒。自搏房外。飜身墮肢。殆過數三次是如爲有。則亦不可專委於仁行之猛棒毒踢。因以致命。守臣覆檢題辭中一二句語。朝家以爲善形容。此囚之傅生。決知爲不知告刑。開城府殺獄結案罪人徐仁行。減死定配爲旀。朱召史段。百般謀害。終階殺死之禍。究厥腸肚。殺亦無惜。嚴刑一次。亦爲定配爲有矣。令該留守將此判付辭意。罪人等處。宣讀曉諭。俾知朝家敦風正俗之政爲旀。干連是在崔召史李召史等段置。間人骨肉。認作能事。兩女所謂巧慝。甚矣。竝宜嚴刑懲勵。而李女年近七十。物故可慮。崔召史乙良。嚴刑一次。李召史乙良。參酌決杖後放送。擧行形止具由狀聞事。竝以行會爲旀。撤漏不遠。待城門開傳撥知委。無使有滯獄之弊爲良如敎。
정조 8년
甲辰三月二十二日辰時。上御讌和堂。科講入侍時。左副承旨李時秀。右副承旨洪仁浩。假注書朴能源。記注官金健修金鳳顯。以次進伏訖。上曰。試官與諸講員。除拜禮入侍。賤臣承命出傳。二直提學徐有防。檢校直閣金憙。以次進伏。上命課講諸員。每三人待抽籤。次次進講。金啓洛等進講訖退。上謂有防曰。朝來頗有霧氣。果不妨於麥農乎。有防曰。近日異於牟麥。結實時似無所害矣。上曰。備局有司堂上及纂輯堂上。盡爲來待乎。注書出去知入。可也。賤臣承命出傳。以金華鎭不爲待令之意回奏。上曰。金華鎭雖有病。如可强則催促入來事。分付。諸堂上入侍。可也。賤臣承命出。與有司堂上徐有隣李在簡趙時俊。纂輯堂上嚴璹金魯鎭金夏材鄭昌順金載瓚李時秀。偕入進伏。上命纂輯堂上進前。仍下敎曰。受敎輯錄經國大典續大典大典續錄後續錄等書。注書出去持入。可也。賤臣承命捧入。上曰。受敎輯錄。當時所編。非不詳盡。而到今觀之。凡例多未盡處。予意則今番纂輯凡例。一依淵鑑類函攷事新書佩文韻府例。合經國大典大典續錄。通爲一書。首書經國。次書續錄。又次今番補編。則考之無煩。行之有要。未知卿等之意何如。魯鎭等曰。臣等俄在閤外。亦發我朝律文浩繁之論矣。今承聖敎。冊名則以增補受敎輯錄爲定乎。上曰。卿等自今日分處公廨。或考出政院日記。或考出各司謄錄。盡爲抄出。然後始可定凡例。亦可定冊名矣。昌順曰。文獻備考。正欲速成。故多有疎漏。至今爲恨。今此所撰。乃是關和之典章。祖宗之科條。十分詳量。務歸至精。然後庶可無日後之悔。不可以時日爲限。汲汲成出矣。上曰。欲速不達。聖人之戒。而我國則異於是。凡事有稍緩之令。則玩愒歲月。有作舍道傍之嫌。粵在先朝著文獻備考時。雖有此論。而若不如是董飭。必無可成之日。先大王所以連下飭敎者。正以是也。昌順曰。旣有堂上。郞廳不可不及今差出。一體考出矣。璹曰。旣已差出堂上。則事面重大。不可無郞廳。今方考出禮典。而本曹無曉解此等典禮之人。此甚可悶矣。上曰。李家煥今已免喪否。承旨知之乎。仁浩曰。今月爲禫朔云矣。上曰。該洽練達。如此人才。未易多得矣。向以春官誌事。有所參纂。如有禮郞窠。復職。可也。上曰。卿等旣有差出郞廳之言。各奏一人。與之參考。可也。魯鎭曰。臣曾在實錄廳時。有所見於李東稷矣。昌順曰。臣意則安廷玹可與同事矣。璹曰。臣意則朴圭淳爲好。而時無見帶之職矣。夏材曰。臣願與尹載命同事矣。時秀曰。李敬五頻入堂后。與之考出。臣之願也。載瓚曰。沈達漢爲人精詳。亦且博洽。臣願與之同事矣。璹曰。又有吳翼煥者。練熟文字。同參考出之役。似好矣。時秀曰。時無職名人。當口傳付軍職乎。上曰。姑俟之。當有下敎矣。上曰。先朝甲子。於今幾年。時秀曰。四十一年矣。上曰。從甲子後分掌日記考出。而卷帙極多。必無遺細考也。仍命纂輯堂上就坐。命有司堂上進前。下敎曰。今此受敎之作成一通文字。未知如何。有隣等曰。此係朝家盛典矣。上曰。卿等近以民事。殆無暇日。正所謂良工心獨苦者矣。在簡曰。朝家貸錢之恩。出尋常萬萬。臣等與有榮矣。上曰。貢市人聞散錢之令。果有歡意乎。在簡曰。歡聲如雷矣。上曰。分給時果能均排。無向隅之嘆乎。有隣曰。各廛皆分排。以給貢人市民。俱無不均之患矣。上曰。申飭各營。斯速出付。可也。在簡曰。此異散債。汲汲出付。誠好矣。上曰。貿銀以納於民。得無難乎。有隣曰。此則猝難預度矣。上曰。錢荒無異穀荒。若從近鑄錢。使之新舊繼用。則好矣。時俊曰。此亦非及今可爲之事。誠爲悶然矣。上命有司堂上就坐。命仁浩書傳敎曰。爲慮數遞之弊。望筒姑令留中際。又有堂疏久任之請。且當初處分。不過一時申飭。壇班離次。卿宰罷職人敍用。其中前刑曹參判李亨逵仍任前職。又命書傳敎曰。向以山林抄選事。飭敎丁寧。而伊後因銓堂不備。尙不擧行。是豈當初飭諭之本意。又因判堂受由。意欲姑待其出仕。今日適因考出事見之。法典內。或有自廟堂議薦。送于銓曹調用。此亞三堂足以擧行。如非生進幼學。則雖直擬經筵官。似非違例。以此意言于廟堂。從速擧行。又命書傳敎曰。受敎抄輯時。日記考出之役。最甚浩繁。須有郞官。可以分力。無論參上參下。實職有無。限十二人別書入啓。堂上明日相議停當後。書送政院。無職者口傳付軍職之意微稟。郞官自明日來會闕內公廨。專意爲之。夏材曰。前後恤民之澤。洋溢區域。而未有盛於今番。都民擧皆歡忻鼓舞。而惟典僕以不入於貢案之故。未免向隅之嘆。縷縷呼訴於主管堂上及臣矣。典僕以守聖廟之民。屢蒙朝家愛恤。今雖後時。未易優數貸給。而其於一視之下。恐宜有軫念之道。無論某衙門。錢限二三千兩貸下。則在有司無甚過費。在渠輩均蒙實惠。臣方待罪兼堂。適登筵席。故敢此仰達矣。上曰。特爲許施。數爻令廟堂從長草記稟處。可也。出擧條上命有司堂上纂輯堂上先退。仍下敎曰。注書出去。召對爲之事。分付。賤臣承命出。與參贊官金思穆。侍讀官趙濟魯。檢討官徐瀅修。檢校待敎尹行任。偕入進伏。上命讀國朝寶鑑。濟魯讀自十五卷四十八編一板。止三板。瀅修讀四板訖。上命陳文義。濟魯曰。今當慈懿殿周甲之日。設行豐呈。以盡稱慶之道。更體慈懿殿憫災之意。簡其繁文。克闡撝謙之德。聖人之經權得中。情文咸備。蓋可見矣。肅廟朝盛德大業。固不可一一殫記。而今以此事言之。亦莫非我聖上監法處。伏願繼自今臨事斟酌。隨時制宜。務盡繼述之方焉。上曰。所陳。好矣。下番亦陳之。瀅修曰。歷代䆠寺之禍。實係國家之安危。以至皇朝卒莫之收拾。而我朝家法。鑑戒前轍。謹守界限。獨無此患。故宗社靈長之福。未嘗不有賴於是。但爲治之道。不當恃其已知已能者。而必加勉於幾微之差。然後方可以悠久無疆。今此故相臣之重言復言。得請乃已者。固出於防微杜漸之意。而始靳終許。不厭其苦口力爭。亦足見肅廟朝敷納之盛德。伏願深留聖念。懋盡繼述之方焉。上曰。所奏。好矣。閣臣參贊官。亦陳之。行任思穆曰。上下番所奏已悉。臣等別無可達矣。上命書傳敎曰。侍從堂上堂下違牌坐罷人。竝敍用。又下敎曰。承旨前望單子入之。出榻敎上命召對先退。仍命退。諸臣以次退出。
정조 8년
甲辰三月二十二日酉時。上御三善齋。坐直承旨入侍時。同副承旨洪仁浩。假注書朴能源。記注官金健修金鳳顯。兵曹參判鄭昌順。以次進伏訖。上謂昌順曰。卿今日考政院日記幾卷乎。昌順對曰。臣之今日所考。僅爲一卷矣。上曰。欲觀先王朝盛際。當於甲子乙丑年間事。可考矣。昌順曰。先王朝五十年宏謨徽猷。最盛於斯。而伊時人材蔚然。昌言滿朝。眞一王之盛會矣。上曰。撰定冊子。旣以分六典爲決。而六典中兵典刑典。尤是難愼處。刑典若有一毫差爽處。則易致枉殺不辜之患。此予所以戒之重之。不敢少忽者也。昌順曰。欽恤之聖念。若是勤摯。誠生靈之福矣。上曰。兵典極疎闊。予欲任卿以兵典矣。昌順曰。臣才疎識淺。恐不堪任矣。上曰。堂上六員。各出郞廳二人。則可以速了乎。昌順曰。日記考出。旣以分考爲定。則不久似可了當。至於成書一款。必待遲久。然後可以善成矣。就以文獻備考論之。頗多差誤處。此由速成之弊矣。上曰。文獻備考之不免差誤。誠如卿言。然凡事曠日持久。則玩惕成習。無可成之期。豈不悶乎。然而予之所戒。在於張大。目今民憂其棘。卿等須體予此意。務以神速爲主。可也。仍命退。諸臣以次退出。
정조 8년
行都承旨金夏材坐。左承旨金思穆坐。右承旨沈有鎭坐。左副承旨趙興鎭坐直。右副承旨李時秀坐直。同副承旨洪仁浩坐。注書沈晉賢仕一員未差。假注書李敬五仕直。事變假注書張志默仕。
정조 8년
金吾堂上前望單子入之。判義禁尹東暹。知義禁徐浩修李柱國。同義禁具㢞落點。
정조 8년
兵曹參議前望單子入之。鄭枋落點。
정조 8년
玉堂前望單子入之。校理姜忱沈基泰。副校理安策。副修撰孟至大落點。
정조 8년
傳于洪仁浩曰。刑曹參判牌招。
정조 8년
以執義李謙彬。獻納金履鏞。正言趙公鎭成種仁牌不進罷職傳旨。傳于李時秀曰。只推。
정조 8년
趙興鎭啓曰。纂輯郞廳。無論參上參下。實職有無。限十二人列書入啓。自明日來會闕內公廨。專意爲之事。命下矣。諸堂會議。以弘文館應敎李兢淵。副司果姜。前司諫安廷玹李運彬。前校理李祖承林濟遠。副司果李鼎運崔守魯。前持平李家煥。副司果趙恒鎭朴奎淳。承文院副正字鄭東觀。纔已啓下矣。其中時無職各人。令該曹口傳付軍職。何如。傳曰。允。
정조 8년
兵曹口傳政事。副司果單安廷玹李運彬李祖承林濟遠李家煥李翼晉。副司正單李崑秀。
정조 8년
趙興鎭。以備邊司言啓曰。同成均金夏材所啓。太學典僕處。無論某衙門。錢限二三千兩貸下事批旨。有特爲許施數爻。令廟堂草記從長稟處之命矣。今番惠澤。遍及於都民。而惟典僕以不入於貢市案。故未免向隅之歎者。誠如宰臣所奏。今此特許之命。寔出一視之德意。其所對揚。不可無方便推移之道。而日前散貸之時。各軍門所出錢貨。多則至四萬。少不下萬餘。而獨守禦廳。止於六千。此雖因留儲之不足。致有此分俵之最少。而數千金加數貸下。恐不至於大損。太學典僕等處。以守禦廳錢二千兩。限周年一體許貸。以爲均惠之地。何如。傳曰。二千兩太少。以四千兩散貸後。別單同爲修整入啓。可也。
정조 8년
趙興鎭。以守禦廳言啓曰。本廳錢二千兩太學典僕等處許貸事。自備局草記批旨內。有二千兩太少。以四千兩散貸之命矣。卽者成均館官員。領率典僕以來。故令臣營把摠眼同照檢。準數出給之意。敢啓。傳曰。知道。
정조 8년
趙興鎭。以守禦廳言啓曰。本廳錢六千兩各廛市民等處出給事。自備局別單。啓下矣。一依其分排數爻。本廳把摠與平市署官員眼同照檢。各該廛市民等處。一一計數分給後。廛名及錢數。別單書入之意。敢啓。傳曰。知道。
정조 8년
李時秀。以宣惠廳言啓曰。本廳減分五十四貢等處。散貸錢一萬七千九十五兩。以禁衛營錢。依備邊司啓下別單。令本廳郞廳。領率貢人。計數分給之意。敢啓。傳曰。知道。
정조 8년
李時秀。以義禁府言啓曰。保放罪人閔光晉病勢今已向差云。還囚後捧供之意。敢啓。傳曰。知道。
정조 8년
李時秀。以義禁府言啓曰。禁府時囚滯獄可悶。未照律之類。今日內以草記照律事。命下矣。時囚罪人李𤧣本府議啓內。糶糴法意。何等嚴重而未捧之穀。謂以已捧虛錄磨勘之數。至於五千一百三十七石零之多。事極可駭。以此照律。罪取考律文。則續大典倉庫條有曰。虛錄守令。徒三年定配。又五年禁錮。大典推斷條有曰。犯私罪杖一百以上之罪。告身盡行追奪。大明律犯罪存留養親條有曰。父母老病應侍家。無以次成丁。若犯徒流者。收贖。存留養親云矣。李𤧣告身盡行追奪。又五年禁錮。而徒三年定配。以父年七十九。無兄弟獨身。收贖放送。何如。傳曰。允。如有功儀。各減一等。
정조 8년
趙興鎭。以義禁府言啓曰。高山瑞興陰城鴻山蔚山等五邑。俱非尤甚。依例擧行。龍安尤甚邑。該縣監尹達東。待畢賑就囚事草記批旨內。知道。兩南守令。待麥秋拿囚事。命下矣。高山縣監宋守淵。陰城縣監兪漢紀。鴻山縣監李厚源等。待麥秋拿囚。而拿來羅將。旣已發送。隨其所到處。星火還送事。分付各該道臣之意。敢啓。傳曰。知道。不待批下。輕先發送羅將。卿等推考當該都事。拿處。可也。
정조 8년
義禁府啓目。製述官白師敏原情云云。傳旨內辭緣。泛稱遲晩。刑推得情。何如。判付啓。除刑推議處爲良如敎。
정조 8년
義禁府啓目。厚陵參奉李勉齊原情云云。傳旨內辭緣。泛稱遲晩。刑推得情。何如。判付啓。付過放送爲良如敎。
정조 8년
義禁府啓目。甲山前府使閔光晉原情云云。問目內辭緣。泛稱遲晩。所當請刑是白乎矣。曾經宣傳官勿爲請刑。旣有先朝受敎。議處。何如。判付啓。依同罪他囚草記。勘放爲良如敎。
정조 8년
義禁府啓目。西部奉事李集明。漢城前主簿李尙琦等原情云云。問目內辭緣。泛稱遲晩。竝只刑推得情。何如。判付啓。竝只付過放送爲良如敎。
정조 8년
又啓目。一所巡將李命俊。監軍李庚運等原情云云。李命俊段。傳旨內辭緣。泛稱遲晩。所當請刑是白乎矣。曾經侍從勿爲請刑。旣有先朝受敎。議處爲白乎旀。李庚運段。傳旨內辭緣。泛稱遲晩。刑推得情。何如。判付啓。竝只罷職。放送爲良如敎。
정조 8년
義禁府啓目。樂安前郡守李長喆原情云云。判付內辭意。反覆嚴問。則一向抵賴。終不直陳。究厥情狀。萬萬痛駭。所當請刑是白乎矣。曾經宣傳官勿爲請刑。旣有先朝受敎。依判付施威嚴問。期於得情。何如。判付啓。一問再問。呑吐爲事。其矣情狀。萬萬痛駭兺除良。渠亦有人心。昨年本道災結。雖把束之微。豈忍一毫泛忽。勿論私用公用。均之爲無狀。奚但施威而已。嚴刑得情。斷不饒貸。爲先行査本道。使卽狀聞爲有矣。萬一拘於顔私。査狀有疎漏之弊。當自道伯各別嚴勘。以此嚴飭行會爲良如敎。
정조 8년
義禁府啓目。全州前判官李素原情云云。問目內辭緣。泛稱遲晩。刑推得情。何如。判付啓。供辭與狀辭頗異。渠之破碎守城庫開金一款。雖已自服。與中軍相較事。推諉於中軍。更令道臣詳査狀聞後。發問目捧供。
정조 8년
義禁府啓目。軍資監前奉事徐有器兪靖柱。前判官趙廷瑗。直長金載孟。前主簿李基讓趙明寅。奉事鄭龍祚。前主簿崔慶鎭金在瀗。判官尹博基。主簿李敏亨原情云云。向前趙廷瑗趙明寅等段。傳旨內辭緣。泛稱遲晩。所當請刑是白乎矣。年過七十。法不當請刑。上裁爲白乎旀。徐有器兪靖柱金載孟李基讓鄭龍祚崔慶鎭金在瀗尹博基李敏亨等段。傳旨內辭緣。泛稱遲晩。竝只刑推得情。何如。判付啓。徐有器段。供語太欠別白。全眛置對事體。至曰風高之故。斗量自多欠縮。此果成說乎。京倉料祿。只是米太兩種。則豈有簸揚之可言而諉之於風力者。極其駭妄。渠則認作皮穀。有此對辭乎。況此流來積逋之外。渠所未捧。至於此多。又無枚報度支之語。三件罪狀。俱難寬恕。特軫蔭補之義。雖欲末勘。誠無如之何。除刑推議處爲旀。金在瀗段。積逋之外。更有新逋。而始旣不能摘發。末又不卽枚報。供中無一語可以參量者。亦爲除刑推議處爲旀。尹博基段。如干數雖曰枚報。渠之在官。更有欠縮。此則或可謂久陳之穀。傾庫取用而然是乙喩。卿等更加爛商。除刑推論理。稟處爲旀。金載孟鄭龍祚等段。在官最久。未捧甚多。而旣皆報曹云爾。則宜用自首勿論之例。而至於流來積逋之未準捧。渠輩豈必獨當。竝只考律。以公罪照斷爲旀。兪靖柱趙廷瑗等段。或以加升。逐朔充償。或言縮穀。每朔枚報。李基讓趙明寅等段。在官皆不過二朔。積逋之未捧與未報。無足深罪兺不喩。或當交遞。或値新捧。渠等元無不察之事是如爲有。則決不當從重勒勘。崔慶鎭段。十餘日在職。李敏亨段文書未傳授。此六人公私罪間。似無襯當之律。一竝帶職放送爲旀。今番處分之但於新逋使之議處者。蓋以舊逋之流來。未知在於何年。大抵生弊之源。另宜審究。使該監官吏有容措之地。然後可除似此弊瘼與干犯。此意。申飭該曹爲良如敎。
정조 8년
刑曹啓目。罪人金龍龜。係是一罪。依法典照律。報議政府詳覆施行。何如。判付啓。此囚已捧結案。將行詳覈。大抵獄已具矣。但當依律處斷。豈可以一時然疑之臆料。容議於殺活之間。而然疑之外。更覺有原恕之端焉。此而無言。殊乖愼獄恒刑之本意是如乎。致死是在安召史孫婦金女之飮毒與否。必須分明剖析。可無多少疑端是去乙。原文案此一款未免疎漏。此一可疑也。正犯金龍龜之爲報渠女之讎。往打安召史也。干犯。卽龍龜之妻也。兄也。弟也。四寸也。八寸也。九寸也。異姓族也。同里人也。凡爲十許人之多。同時作黨。竝力毆打時則。況値暮夜無知之際也。其縛自誰手。打在何人。孰重孰輕。孰緊孰歇。雖以屍親子婦若孫之共處一室者。猶不能別白指告。此二可疑也。屍親丁哥招內。龍龜妻朴召史。亂打其母。尊位李哥狀聞。丁哥母安召史。自刺致死是如爲旀。里任權泰雄。亦以爲吾寧先死之說。渠旣親聽於安女是如爲有則。打之者。朴召史也。刺之則渠自爲也。正犯之畢竟承款。無或出於推諉。不得自甘一死者耶。此三可疑也。重哲之擬杖老婆。至謂以孫婦之非命橫死。皆汝所爲云爾者。雖出於朴召史自明之招。而守臣旣以此作爲頂心打破之證左兺除良。若非重哲漢手勢。則如朴女殘拳弱毆。豈有卽地露骨之擧乎。此四可疑也。至於區別其被刺自刺之分。檢官意見。非無所據。刀背旣在右。刀鋸又在左。收手起手。從何知之。況無一人證參。然而輕定曰。被刺得無率爾之嫌乎。此五可疑也。行兇刀子。果然有血染之㾗。置在廚間是如。屍親妻拾納云。而抑可有起訝者。安女死後。出入房中者。自有人焉。安知非厥漢輩欲避干犯之名。移置刀子於廚間。要作龍龜之所爲者耶。此六可疑也。安女。七十垂死之老物也。藉令龍龜不刺。觀於屍帳傷處。渠雖欲生存。誠末如之何矣。此七可疑也。安女被打後。入房痛臥。而渠之孫子甲孫。在安女之傍。而安女時未物故。刺之在人在己。寧有不知之理。而甲孫招全事牢諱。果何委折是隱喩。此八可疑也。右項八條疑端。姑且置之。龍龜女之忽地致命。在於媤祖母安女之家。龍龜之致疑。卽天理人情之所固然兺不喩。藉令金女分明自決。而安女無作俑之事是良置。安女之於金女。常常侵困。備經苦楚。轉以至於齎冤辦死之境。此安女殺之也。挺與刃無異者。政爲安女準備語是旀。又思之。威逼人致死。本自償命。當償命之人。爲金女父者。乘憤必報。夫誰曰。不可。謂之擅殺。以不告官律論。可也。謂之枉殺。以償命律論。不可。龍龜傅生。然後可以正舅姑之義。而敦父女之倫。此亦崇敎化之一大關捩。開城府殺獄結案罪人金龍龜加刑一次。減死定配爲良如敎。
정조 8년
甲辰三月二十三日辰時。上御三善齋。左副承旨入侍時。左副承旨趙興鎭。假注書李敬五。記注官金健修金鳳顯。以次進伏訖。上曰。下番翰林入侍。待敎尹行任進伏。上命書傳敎曰。禁府時囚滯獄可悶。禁府諸堂。俱以情勢。不得開坐云。許遞。前望單子入之。待下批牌招開坐。其中未照律之類。今日內以草記照律。又下敎曰。判義禁尹東暹。知義禁徐浩修。同義禁李柱國具㢞出牌事。分付。賤臣承命出傳。還入進伏。上命書傳敎曰。見聞之不廣。蓋因老衰之致。前知事黃景源敍用。仍命退。承史以次退出。
정조 8년
甲辰三月二十三日午時。上御三善齋。左副承旨入侍時。左副承旨趙興鎭。二直提學徐有防。假注書李敬五。記注官金健修。記事官尹行任。以次進伏訖。上曰。禁府堂上旣已肅命。斯速出去開坐之意。分付。賤臣承命出傳。還入進伏。上命書刑曹啓目判付。又命書傳敎曰。事務相妨。校理林濟遠李祖承。今姑許遞。與未差之代。前望單子入之。又下敎曰。注書馳詣泮宮。自三月初一日至今日到記。謄書以來。可也。仍命退。承史以次退出。
정조 8년
行都承旨金夏材坐。左承旨金思穆坐直。右承旨沈有鎭坐直。左副承旨趙興鎭坐。右副承旨李時秀坐。同副承旨洪仁浩坐。注書沈晉賢仕一員未差。假注書李敬五仕直。事變假注書張志默仕。
정조 8년
有鎭啓曰。明日再明日國忌齋戒正日相値。視事。頉稟。傳曰。知道。
정조 8년
傳于金思默曰。使臣留待。
정조 8년
傳于沈有鎭曰。左承旨與使臣入侍。
정조 8년
傳于趙興鎭曰。備局有司堂上入侍。
정조 8년
備忘記。俄因入侍承旨言聞之。玉堂朴廣源疏批尙未下云。而原批與刑曹參判仍任傳敎。同日書下。事甚訝惑。査實則果是中官之忘。置於公事軸云。當該中官。爲先從重推考。
정조 8년
傳于洪仁浩曰。開寧縣監。令該曹口傳差出。
정조 8년
吏曹口傳政事。以鄭在信爲開寧縣監。
정조 8년
傳于沈有鎭曰。召對爲之。
정조 8년
趙興鎭。以都摠府言啓曰。今日入直內三廳武兼禁軍及軍兵等當爲中日習射。而國忌正日相値。不得爲之之意。敢啓。傳曰。知道。
정조 8년
趙興鎭。以禁衛營言啓曰。市人等處昨日未分給封不動錢二千兩。依備邊司啓下別單數爻。從事官與平市署郞廳眼同分給之意。敢啓。傳曰。知道。
정조 8년
趙興鎭。以摠戎廳言啓曰。本廳錢一萬四千兩。各廛市人等處。限周年除邊貸下事。自備局別單。啓下矣。一依分排數爻。本廳把摠與平市署官員眼同。各廛市人處。宣布德意。一一分給後。廛名錢數。別單書入之意。敢啓。傳曰。知道。
정조 8년
沈有鎭。以賑恤廳言啓曰。長生洞居閑良李重瑾。今三月二十日。渠之門前。得生纔三朔遺棄男兒。本洞居私婢福德。欲爲乳養。而貧不自食。願爲受料。告于西部。自該部同月二十四日牒呈。故依節目給料。使之乳養之意。敢啓。傳曰。知道。
정조 8년
洪仁浩。以義禁府言啓曰。時囚罪人閔光晉原情公事判付內。依同罪他囚草記勘放事。命下矣。閔光晉。咸鏡監司李命植狀啓內。甲山府定配罪人漌之買家私入。在於壬寅七月。樂彬之潛通官婢白順。在於同年二月。而身爲配所官。一任罪人等恣橫。莫之禁遏。不能嚴束之罪。在所難免。罪取考律文。則大明律制書有違條有曰。凡奉制書。有所施行。而違者杖一百。大典推斷條有曰。犯私罪。杖一百決杖。告身盡行追奪。先朝受敎內。王府決杖者。代以金贖矣。閔光晉。杖一百收贖。告身盡行追奪。放送。何如。傳曰。允。如有功議。各減一等。
정조 8년
沈有鎭。以義禁府言啓曰。閔光晉。杖一百收贖。告身盡行追奪。照律草記批旨內。允。如有功議。各減一等事。命下矣。閔光晉無功議云矣。敢啓。傳曰。知道。
정조 8년
洪仁浩。以義禁府言啓曰。李𤧣告身盡行追奪。又五年禁錮。徒三年定配。以母年七十九。收贖放送事草記批旨內。允。如有功議。各減一等事。命下矣。李𤧣六代祖忠傑。宣武原從功臣云。功減一等。告身盡行迫奪。又五年禁錮。而徒二年半定配收贖之意。敢啓。傳曰。知道。
정조 8년
以洪徽河囚單子。傳于沈有鎭曰。分揀放送。